La la va ndrio de tanti secoli, co na documentasion scrita tra le pi vecie del mondo. Ma se pol andar ndrio fin a i primi omeni, che da l’Etiopia i sa disperso in tel mondo. En tel Museo Naxional de Adis Abeba ghe no scheletro de na dona ciamada Lucy. Se trata de lo scheletro pi vecio mai catà da i studiosi de on esare umano. Lucy l’è stà trovà da dei antropaleologi ne laregion de l’Afar. El nome se deve a la canson che i studiosi scoltava a la radio al momento del ricatamento. En tel Afar, i studiosi ga catà altri sceletri de ominidi e de i primi omeni, se pensa che l’esare umana se sia svilupà propio in stà zona. No xe sempre facile tradur i veci testi che parla de l’Etiopia. Etiopia xe on nome Greco che vol dir ‘la tera da le face brusà’. Sto nome xe stà usa solo dal III secolo a.C. in poi, e no sempre se riferise a l’Etiopia de ancò. I egisiani parla de la tera de Punt e la tera de Yam a sud de la Nubia. Se sa che fin dal 3000 a.C. ghera conesion comerciali tra sti teritori e l’Egito. El nome Kush, che se cata anca ne la Bibia, se riferise a olte a l’Etiopia, e a olte a la Nubia. La strada carovaniera la seguia el corso del fiume Nilo, fin su i altipiani etiopici. La prima spedision via mare la xe stà fata da la faraona Hatsheput in tel 1495 a.C. e la xe registrà inte i geroglifici de Deir el-Bahri. I primi testi etiopici che se conose parla del regno D’mt, con la cavevdal a Yeha. Se sa che sto regno l’è nato inte el XI secolo a.C. e che probabilmente xera stà influensà da l’arivo de zente da lo Yemen . Sta cultura xera sofisticà. La zente usava canali d’irigasion, l’aratro, e armi de fero, e savea scrivar, utilizando on alfabeto de origine semitica. En sto periodo, ghe stà n’influenza ebraica. No ghe testi precisi che parmete de ricostruir la storia esata de sta influenza, ma el tempio de Yeha el riproduse el tempio de Gerusaleme, e sul lago Tana, se cata oncora ogi de i altari de piera simili a quei descriti inte la Bibia. El xe posìbiłe che amrcanti ebrei xe rivà qi da lo Yemen, che xe sempre stà in contato co Israele. Da sto primo regno D’mt se sà svilupà el regno de Aksum, anca se no ghe testi che spiega sto pasagio. EL regno de Aksum, el nome vien da quelo de la cavedal su i altipiani del nord de l’Etiopia, xe el primo regno conosù grasie a i testi che se conserva. Inte el I secolo a.C., i re de Aksum xe stà boni de scominsiar l’unificasion de i altipiani etiopici. De sto periodo xe un testo persin che indica Roma, la Cina, la Persia e Aksum come le grandi potense del tempo. El regno de Aksum controlava le trate comerciali che da la costa oriental de l’Africa rivava al mediteraneo. Oro, avorio, mira, animali esotici, pepe e altra marcansia pasava da l’Etiopia che fasea pagar el dasio. N’altro fator de uificasion xe stà la religion. Frumentius e on so companio xera cristiani siriani. Rivà in Etiopia inte el 330 d.C. circa, i xe stà boni de convertir el re Ezana. Da le monete conià da stò re se vede che a l’inisio del so regno el credea in divinità locali, par poi pasare a la fede in Cristo. Ezana xe anca el re che ga conquistà el regno de Meroe, in Nubia, e almanco parte del regno sabeano del Yemen. El cristianesimo xe stà acolto da i nobili. Inte el V secolo, l’arivo de nove monaci ga dato vita a l’evangelizasion de la popolasion e a la forte influensa che el monachesimo gavù – e oncora el ga – su la popolasion etiopica.